作者:陳人傑
標題:沁園春
內容:萬法皆空，空即是空，佛安在哉。有云名妙淨，可遮熱惱，海名圓覺，堪洗塵埃。翠竹真如，黃花般若，心上種來心上開。教參熟，是菩提無樹，明鏡非臺。偷閒來此徘徊。把人世黃粱都喚回。算五陵豪客，百年榮貴，何如衲子，一缽生涯。俯仰溪山，婆娑松檜，兩腋清風茶一杯。拿舟去，更掃塵東壁，聊記曾來。